钦定古今图书集成/明伦汇编/官常典/第510卷 > 窦舜卿
## 钦定古今图书集成/明伦汇编/官常典/第510卷 > 窦舜卿

按《宋史》本传：“舜卿，字希元，相州安阳人。以荫为三班
奉职，监平乡县酒税。有僧欲授以化汞为白金之术，
谢曰：‘吾禄足养亲，不愿学也’。辟府州兵马监押。夏人
犯塞，舜卿欲袭击，举烽求援于大将王凯，凯弗应。舜
卿度事急，提州兵出战，胜之。明日，经略使问状，凯惧，
要以同出为报，舜卿驩然相许，不自以为功。为青淄”
路都监。海盗行劫，执博昌镇官吏肆剽掠，舜卿募士
三百，悉擒之。使契丹主客马祐言：“昔先公客省善射，
君当传家法。”置酒请射，舜卿发辄中，祐使奴持二弓
示之，一挽皆折。湖北蛮猺彭仕义叛，徙为钤辖，兼知
辰州。建请筑州城，不扰而办。帅师取富州，蛮将万年
州，据石狗崖。舜卿选壮卒奋击，蛮矢石交下，卒蒙盾
直前，发强弩射万年州毙于崖下，遂拔乏。左右欲尽
剿其众，舜卿不许，曰：“仕义愿内附，特为此辈所胁，今
死矣，何以多杀为？”引兵入北江，仕义降。擢康州刺史，
加龙神卫、捧日天武四厢指挥使、马军殿前都虞候，
三迁邕州观察使，历邠宁、环庆路副都总管。熙宁中，
十上章求退，且丐易文阶，改刑部侍郎、提举嵩山崇
福宫。以光禄大夫致事，再转金紫光禄大夫。卒，年八
十八，谥曰《康敏》。